Yfirlögregluþjónn í Vestmannaeyjum á von á því að stórir hópar brottfluttra Eyjamanna flykkist heim um helgina auk gesta. Þó að Þjóðhátíð hafi formlega verið aflýst komi fjölskyldur og vinahópar saman og haldi í hefðina. Aukinn viðbúnaður verður hjá lögreglu um helgina og þrefalt fleiri á vakt en alla jafna.
Þjóðhátíðartaugin er römm í Vestmannaeyjum og þó að hátíðinni hafi formlega verið aflýst vegna samkomutakmarkana býst Jóhannes Ólafsson, yfirlögregluþjónn, við miklu skemmtanahaldi.
Það er náttúrulega rík hefð fyrir þessari hátið og eðlilega munu menn halda í hana eins og þeir geta, menn munu setja og hafa sett upp þjóðhátíðartjöld í görðum hjá sér og munu hittast þar við setningu í dag með kaffisamsæti, svo verður einhver gleði í kvöld í tjöldum og görðum, og á öðrum stöðum, þetta verður svona meira fjölskyldustemning.
Jóhannes á von á að straumurinn liggi svolítið til Eyja um helgina. En hvað koma margir?
Við vitum það nokkurn veginn, það verða örugglega helmingi færri en við áttum von á en það verður þónokkur fjöldi hér enda veður gott og spáin fín.
Brekkusöngurinn, eini formlegi viðburðurinn sem ekki hefur verið aflýst, fer fram á sunnudagskvöld með breyttu sniði, en honum verður streymt gegn gjaldi. Herjólfsdalur verður lokaður og því verður fólk að fylgjast með úr sófanum heima.
Jóhannes segir viðbúnað lögreglu verða aukinn verulega til að tryggja að allt fari vel fram.
Við bætum við okkar hefðbundnu vakt, við þreföldum hana, svona til öryggis.
Hjá lögreglunni í Vestmannaeyjum verður stóraukinn viðbúnaður um helgina. Jóhannes Ólafsson, yfirlögregluþjónn, segir bera á þjóðhátíðartjöldum í görðum og ljóst að fjölskyldur og vinir ætli að koma saman og skemmta sér þrátt fyrir að hátíðin hafi formlega verið blásin af. Akureyringar ætla líka að gera sér þó glaðan dag með minni viðburðum í bænum þrátt fyrir að Einni með öllu hafi verið aflýst.